b'\n_START_ARTICLE_\nDismaland\n_START_PARAGRAPH_\nDismaland oli poliittinen aktivisti ja graffititaiteilija Banksyn j\xc3\xa4rjest\xc3\xa4m\xc3\xa4 v\xc3\xa4liaikainen taideprojekti Weston-super-Maressa Englannissa. Yhteiskuntakriittinen Dismaland-antihuvipuisto rakennettiin salassa Tropicanaan, k\xc3\xa4ytt\xc3\xa4m\xc3\xa4tt\xc3\xb6m\xc3\xa4\xc3\xa4n maauimalaan, ja se avautui viikonloppuna 21. elokuuta 2015 ja sulkeutui lopullisesti 27 syyskuuta 2015. Banksy loi pop-up taideprojektiaan varten 10 uutta teosta ja rahoitti itse sen rakentamisen. Tempaukseen osallistui 58 taiteilijaa Banksyn alun perin osallistumaan kutsumista 60 taiteilijasta. Suomesta osallistui taiteilija Jani Leinonen._NEWLINE_P\xc3\xa4iv\xc3\xa4n aikana 4000 lippua oli myyt\xc3\xa4v\xc3\xa4n\xc3\xa4, ja yksi lippu maksoi 3 puntaa. Jokainen antihuvipuiston arviolta noin 150 000 k\xc3\xa4vij\xc3\xa4st\xc3\xa4 saapui pahvista tehdyn valetarkastuspisteen l\xc3\xa4pi, jonka oli suunnitellut taiteilija Bill Barminski. Lippujen kova kysynt\xc3\xa4 sai Dismalandin sivuston kaatumaan toistuvasti. Jotkut miettiv\xc3\xa4t, oliko t\xc3\xa4m\xc3\xa4 Banksyn tarkoituksella suunnittelemaa ja osa Dismaland-kokemuksen ironiaa.\n_START_SECTION_\nRakentaminen\n_START_PARAGRAPH_\nWeston-super-Maren paikallisille asukkaille kerrottiin, ett\xc3\xa4 Atlas Entertainment -niminen Hollywoodyritys k\xc3\xa4ytt\xc3\xa4\xc3\xa4 kohdetta kuvatakseen rikostrilleri\xc3\xa4 nimelt\xc3\xa4\xc3\xa4n Grey Fox. Kohteen sis\xc3\xa4\xc3\xa4np\xc3\xa4\xc3\xa4syjen yhteyteen oli pystytetty Grey Foxin tuotannosta huomauttavia kylttej\xc3\xa4. Elokuun 2015 alussa Internetiin alkoi ilmesty\xc3\xa4 kuvia paikan rakentamisesta, ja n\xc3\xa4ht\xc3\xa4viss\xc3\xa4 oli mm. \xe2\x80\x9dsatulinna ja massiivisia veistoksia\xe2\x80\x9d. Holly Cushing, jonka nimi esiintyi Banksysta kertovan dokumentin lopputeksteiss\xc3\xa4 ja jonka usein raportoidaan olevan h\xc3\xa4nen managerinsa, havaittiin kohteen rakennusty\xc3\xb6maalla ennen avaamista, mik\xc3\xa4 edisti osaltaan suunnitelman paljastumista.'